น้ำมันดิบปิดร่วง 2 ดอลล์ หลังเฟดคงอัตราดอกเบี้ย
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวลดลงอย่างต่อเนื่องเมื่อคืนนี้ (18 ก.ย.) หลังจากธนาคารกลางสหรัฐ (FED) มีมติคงอัตราดอกเบี้ยไว้ที่ระดับเดิม
19 ก.ย. 2558

สำนักข่าวอินโฟเควสท์ สัญญาน้ำมันดิบ WTI ส่งมอบเดือนต.ค.ลดลง 2.22 ดอลลาร์ ปิด (18 ก.ย.) ที่ 44.68 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนพ.ย.ลดลง 1.61 ดอลลาร์ ปิดที่ 47.47 ดอลลาร์/บาร์เรล
ราคาน้ำมันปรับตัวลดลงหลังจากเฟดประกาศคงอัตราดอกเบี้ยระยะสั้น (federal funds rate) ไว้ที่ระดับเกือบศูนย์ โดยราคาน้ำมันได้รับแรงกดดันจากแถลงการณ์ของเฟดที่บ่งชี้ถึงอัตราการขยายตัวของเศรษฐกิจโลกที่อ่อนแอและอัตราเงินเฟ้อที่อยู่ในระดับต่ำ
เบเกอร์ ฮิวส์ ซึ่งเป็นผู้ให้บริการเกี่ยวกับน้ำมันรายงานว่า จำนวนแท่นขุดเจาะที่เปิดใช้งานลดลง 8 แห่งในสัปดาห์นี้ มาอยู่ที่ระดับ 644 แห่ง ด้านสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบในรอบสัปดาห์ที่แล้ว ลดลง 2.1 ล้านบาร์เรล สู่ระดับ 455.9 ล้านบาร์เรล ตรงข้ามกับที่นักวิเคราะห์คาดว่าจะเพิ่มขึ้น 1.1 ล้านบาร์เรล
ขณะที่สต็อกน้ำมันดิบที่เมืองคุชชิ่ง รัฐโอกลาโฮมา ซึ่งเป็นจุดส่งมอบน้ำมัน ลดลง 1.9 ล้านบาร์เรล สู่ระดับ 54.5 ล้านบาร์เรล กำลังการผลิตน้ำมันดิบของสหรัฐปรับตัวลดลง 18,800 บาร์เรล มาอยู่ที่ 9.117 ล้านบาร์เรลต่อวันในสัปดาห์นี้ สำนักข่าวซินหัวรายงาน